Pernille Vermund

Ann Pernille Vermund Tvede (født 3. december 1975 i København) er en dansk arkitekt (MAA) og politiker. Hun er medstifter af og formand for partiet Nye Borgerlige og har siddet i Folketinget for dette parti siden folketingsvalget 2019, valgt i Sydjyllands Storkreds. Tidligere har hun været byrådsmedlem og suppleant til Folketinget for Det Konservative Folkeparti.

I januar 2023 meddelte hun, at hun ønskede at stoppe som partiformand og ikke ville genopstille til Folketinget ved næste folketingsvalg. Hendes efterfølger som formand, Lars Boje Mathiesen, blev ekskluderet af Nye Borgelige i marts 2023, hvorefter Vermund meddelte at hun gerne vil være formand igen, og at hun alligevel genopstiller ved næste folketingsvalg.

Politisk karriere 
Vermund sad i Helsingør Byråd for Det Konservative Folkeparti fra 2009 til 2011, hvor hun midlertidigt trak sig fra politik for at prioritere familien efter sin skilsmisse. Vermund blev i 2014 opstillet som partiets folketingskandidat i Helsingørkredsen og blev ved folketingsvalget 2015 førstesuppleant for Mette Abildgaard.

Stiftelse af Nye Borgerlige 
I oktober 2015 stiftede Vermund det nationalkonservative og økonomisk liberale parti Nye Borgerlige sammen med Peter Seier Christensen. Vermund begrundede sit brud med Det Konservative Folkeparti med, at partiet efter hendes opfattelse havde bevæget sig væk fra de traditionelle værdier "Gud, Konge og Fædreland" i bl.a. EU- og indvandringspolitikken samt var for midtsøgende i sin fordelings- og skattepolitik. Vermund opfatter sig fortsat som konservativ, og hendes nye parti havde arbejdstitlen "Vi Konservative". Vermund og Seier Christensen valgte i stedet at anvende betegnelsen "borgerlig" for at markere forskellen fra deres tidligere parti.

Afgang som partileder 
I januar 2023 meddelte Vermund, at hun ønskede at stoppe som formand for partiet ved dets næste (eventuelt ekstraordinære) årsmøde og ikke ville opstille til næste folketingsvalg.

Mulig partileder igen 
Lars Boje Mathiesen blev valgt til ny partiformand efter Pernille Vermund i februar 2023, men blev ekskluderet af partiet i marts. Efterfølgende meddelte Vermund at hun gerne igen vil være formand for Nye Borgerlige, og at hun alligevel vil genopstille til næste folketingsvalg.

Erhvervskarriere 
Vermund er uddannet arkitekt fra Kunstakademiets Arkitektskole i 2001, hvor afgangsprojektet var tegning af Ungdomsboliger for asylansøgere. Fra 2006 til 2020 var hun ejer af virksomheden Vermund Gere Arkitekter MAA.

Kontrovers 
I december 2019 medvirkede Vermund i en DR-dokumentar, hvori hun undervejs betegnede en forbikørende trafikant som perker. Vermund blev efterfølgende kritiseret af flere folketingsmedlemmer, 
herunder Sikandar Siddique fra Alternativet, Mette Abildgaard fra De Konservative og Sofie Carsten Nielsen fra Radikale Venstre; sidstnævnte beskrev Vermunds ordvalg som racistisk.
Efterfølgende forsvarede Vermund over for Ekstra Bladet sit ordvalg med, at man bør "kalde tingene, hvad de er."

I forlængelse af debatten forklarede seniorforsker hos Dansk Sprognævn Marianne Rathje til Ritzau, at ordet "perker" er født nedsættende, mens ordet "neger" engang blev brugt neutralt, inden det fik en nedsættende konnotation.

I 2021 fortalte Vermund, at hun havde fortrudt sin udtalelse i DR-udsendelsen.

Privatliv 
Vermund er bosiddende i Snekkersten og mor til tre drenge. Vermund blev gift med forretningsmanden Lars Tvede 11. maj 2019 og skilt igen i 2021. Siden februar 2022 har hun offentligt dannet par med tidligere DBU-direktør Claus Bretton-Meyer.

Referencer 

Arkitekter fra Danmark
Tidligere folketingskandidater fra Det Konservative Folkeparti
Folketingsmedlemmer fra Nye Borgerlige
Folketingsmedlemmer i 2010'erne
Folketingsmedlemmer i 2020'erne
Personer i Kraks Blå Bog